## Uredba o izmjenama i dopuni Uredbe o uvjetima za dolazak i boravak stranih jahti i brodica namijenjenih športu i razonodi u unutarnjim morskim vodama i teritorijalnom moru Republike Hrvatske

### NN 34/2005 (16.3.2005.), Uredba o izmjenama i dopuni Uredbe o uvjetima za dolazak i boravak stranih jahti i brodica namijenjenih športu i razonodi u unutarnjim morskim vodama i teritorijalnom moru Republike Hrvatske

**VLADA REPUBLIKE HRVATSKE**

**680**

Na temelju članka 1020. stavka 1. alineje 2.
Pomorskog zakonika (»Narodne novine«, broj 181/2004), Vlada Republike Hrvatske
je na sjednici održanoj 10. ožujka 2005. godine donijela

**UREDBU**

**O IZMJENAMA I DOPUNI UREDBE O**

**UVJETIMA ZA DOLAZAK I BORAVAK STRANIH JAHTI I BRODICA
NAMIJENJENIH ŠPORTU I RAZONODI U UNUTARNJIM MORSKIM VODAMA I TERITORIJALNOM
MORU REPUBLIKE HRVATSKE**

Članak 1.

U Uredbi o uvjetima za dolazak i boravak stranih
jahti i brodica namijenjenih športu i razonodi u unutarnjim morskim vodama i
teritorijalnom moru Republike Hrvatske (»Narodne novine«, broj 2/2005) (u
daljnjem tekstu: Uredba) u članku 4. alineji 2. iza riječi »u lučkoj
kapetaniji« briše se točka i dodaju se riječi »ili ispostavi lučke
kapetanije.«.

Članak 2.

Članak 7. mijenja se i glasi:

»(1) Zapovjednik plovila na kojem će se
izmjenjivati osobe tijekom plovidbe u Republici Hrvatskoj dužan je u lučkoj
kapetaniji ili ispostavi lučke kapetanije ishoditi Popis osoba.

(2) Popis osoba jest poimenični popis osoba koje
u razdoblju valjanosti vinjete mogu boraviti i ploviti na plovilu iz članka 1.
Ured­be, a sastavlja se na obrascu koji se daje u
prilogu 2, koji je sastavni dio ove Uredbe.

(3) Popis osoba ovjerava se odreskom vinjete.

(4) Ukupan broj osoba navedenih na Popisu osoba
ne može biti veći od dvostrukog kapaciteta uvećanog za 30% jediničnog
kapaciteta plovila.

(5) Kapacitet plovila iz stavka 4. ovog članka
određuje se sukladno ispravama plovila, a ako u ispravama plovila nije označen
kapacitet plovila, isti se određuje prema Pravilniku o brodicama i jahtama i
Pravilima za statutarnu certifikaciju brodica i jahti.

(6) U Popis osoba ne upisuju se osobe koje
borave na plovilu tijekom boravka plovila u luci ili na sidrištu.

(7) Popis osoba može se ispuniti u cijelosti
prilikom ishođenja vinjete, a može se ispunjavati i sukcesivno, a najkasnije
prilikom prvog ukrcaja na plovilo pojedine osobe navedene u Popisu osoba.

(8) Ukoliko se Popis osoba ispunjava sukcesivno,
isti se prilikom svakog ispunjavanja ovjerava u lučkoj kapetaniji ili ispostavi
lučke kapetanije.

(9) Ukoliko se tijekom inspekcijskog nadzora
utvrdi da se na plovilu iz stavka 1. ovog članka nalazi osoba koja nije
navedena u Popisu osoba ili Popis osoba nije ovjeren dijelom vinjete, ili ga
nema, smatrat će se da se plovilom obavlja kabotaža.«

Članak 3.

Propisani obrazac Popisa osoba iz priloga 2
Uredbe, zamjenjuje se novim obrascem iz priloga 2, koji je sastavni dio ove
Uredbe.

Članak 4.

Ova
Uredba stupa na snagu osmoga dana od dana objave u »Narodnim novinama«.

Klasa:
342-01/05-01/01

Urbroj: 5030116-05-1

Zagreb,
10. ožujka 2005.

Predsjednik

**dr****. sc. Ivo Sanader**, v. r.

![](dodatni/355630.gif)
![](dodatni/355631.gif)

Uredba, NN 34/2005-680